A BIZOTTSÁG 1106/2004/EK RENDELETE
(2004. június 11.)
a 2004/2005. gazdasági évre vonatkozóan eltérve a 2316/1999/EK rendelettől az egyes tagállamokban elkülönített földhasználat tekintetében
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az egyes szántóföldi növények termelői számára támogatási rendszer létrehozásáról szóló, 1999. május 17-i 1251/1999/EK tanácsi rendeletre (1) és különösen annak 9. cikkére,
mivel:
(1)
Az egyes szántóföldi növények termelői számára támogatási rendszer létrehozásáról szóló 1251/1999/EK tanácsi rendelet alkalmazására vonatkozó részletes szabályok megállapításáról szóló, 1999. október 22-i 2316/1999/EK bizottsági rendelet (2) meghatározza azokat a feltételeket, amelyek teljesülésével területalapú támogatások nyújtandók egyes szántóföldi növények számára. A 2316/1999/EK rendelet 19. cikkének (2) és (3) bekezdése értelmében az elkülönített területeknek a legkésőbb január 15-én kezdődő és legkorábban augusztus 31-én befejeződő időszak alatt így kell maradniuk, és - kivéve, ha másként nem rendelkeznek - nem használhatók mezőgazdasági termelésre vagy jövedelmező célra.
(2)
2003-ban a Közösség egyes régióiban szélsőséges szárazság uralkodott, amely nagymértékben befolyásolta a takarmányellátmányt, és ezzel 2003 telének végére jelentősen lecsökkentek a farmok takarmánykészletei.
(3)
A 2316/1999/EK rendelettől való eltérés, amely során az érintett tagállamok a szántóföldi növényeknek elkülönített földet állatetetési célokra felhasználhatnák, a következő idényre lecsökkenthetné az ellátási kockázatokat. Ilyen föld bármilyen jövedelmező célra való felhasználása azonban ténylegesen nem engedélyezett.
(4)
Mindemellett a szárazságnak köszönhetően a szokásosnál nagyobb erdőállományt támadott meg a közönséges kéregszú, és ezért a felaprított fához ideiglenesen nagyobb tárolási kapacitás szükséges. A szántóföldi növények programjának keretén belül a 2004/2005. gazdasági évre elkülönített föld felhasználása azáltal, hogy engedélyezi az érintett fa ideiglenes tárolását, enyhíthetné a helyzetet. Ezért el kell térni a 2316/1999/EK rendelettől. Az elfogadott intézkedéseknek azonban biztosítaniuk kell, hogy a föld nem jövedelmező alapon áll rendelkezésre.
(5)
Az e rendeletben előírt intézkedések összhangban vannak a Gabonapiaci Irányítóbizottság véleményével,
ELFOGADTA EZT A RENDELETET:
1. cikk
1. Eltérve a 2316/1999/EK rendelet 19. cikkének (2) és (3) bekezdésétől a tagállamok a 2004/2005. gazdasági évre elkülönítettnek nyilvánított földet felhasználhatják állatetetési célokra a tagállamok által meghatározott feltételekkel és kritériumokkal egyezően.
2. Az érintett tagállamok megtesznek minden szükséges intézkedést annak biztosítása érdekében, hogy az (1) bekezdésben hivatkozott elkülönített földet nem használják jövedelmező célokra, és különösképpen, hogy a 603/95/EK tanácsi rendelet (3) értelmében megítélhető szárított takarmánytermelési támogatást az onnan származó növényi termékekre nem nyújtanak.
2. cikk
1. Eltérve a 2316/1999/EK rendelet 19. cikkének (2) és (3) bekezdésétől a 2004/2005. gazdasági évre elkülönítettnek nyilvánított föld fa tárolására felhasználható azokban a régiókban, amelyeket a tagállamok meghatározása szerint közönséges kéregszú támadott meg.
2. Az érintett tagállamok megtesznek minden szükséges intézkedést annak biztosítása érdekében, hogy a tárolásra elkülönített föld ne jövedelmező alapon álljon rendelkezésre.
3. cikk
Az érintett tagállamok értesítik a Bizottságot az e rendelet értelmében elfogadott intézkedésekről.
4. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Ezt a rendeletet 2004. május 15-től kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. június 11-én.